b'\n_START_ARTICLE_\nBo\xc5\xbeanska komedija\n_START_PARAGRAPH_\nBo\xc5\xbeanska komedija (italijansko La divina commedia) je versko-alegori\xc4\x8dni ep, ki ga je napisal italijanski pesnik Dante Alighieri. Nastajala je od leta 1309 do 1321. Sprva jo je avtor imenoval samo komedija (Commedia), saj je ta beseda tedaj ozna\xc4\x8devala vsako delo s tragi\xc4\x8dnim za\xc4\x8detkom in sre\xc4\x8dnim razpletom. Dodatek Bo\xc5\xbeanska je dobila \xc5\xa1ele po Dantejevi smrti, ko so bralci spoznali njeno pomembnost. Dodelil ga ji je Giovanni Boccaccio. Imela je izjemen vpliv na kasnej\xc5\xa1o evropsko knji\xc5\xbeevnost. _NEWLINE_Delo je napisano v italijan\xc5\xa1\xc4\x8dini, kitica je tercina (trije verzi), verz pa jambski enajsterec._NEWLINE_Ep sestavlja 100 spevov, razdeljenih na tri sklope ali kantike po 33 spevov. Dodan je \xc5\xa1e uvodni spev. Trije sklopi nosijo imena stopenj posmrtnega \xc5\xbeivljenja v kr\xc5\xa1\xc4\x8danstvu: Pekel (Inferno), Vice (Purgatorio) in Raj (Paradiso)._NEWLINE_Bo\xc5\xbeanska komedija predstavlja zbirko tedanjega znanja in je temeljno delo srednjega veka, komentira pa tudi tedanje politi\xc4\x8dno dogajanje. Pogled na svet in \xc4\x8dloveka v delu je izrazito teocentri\xc4\x8den (bog je sredi\xc5\xa1\xc4\x8de vsega). Ob rojstvu prejme \xc4\x8dlovek neomade\xc5\xbeevano du\xc5\xa1o, ki jo z grehi uma\xc5\xbee. K bogu se ne more vrniti, dokler ni du\xc5\xa1a \xc4\x8dista. Du\xc5\xa1a tako preide tri stopnje, ki so obenem sklopi Bo\xc5\xbeanske komedije: \xc4\x8dlove\xc5\xa1ko (pekel), odlaga (vice) in obnovo (nebesa). Ko se o\xc4\x8disti vsega \xc4\x8dlove\xc5\xa1kega, jo sprejme slava ve\xc4\x8dnega miru. V celotnem epu Dante obsoja krivice, nasilje, vojne in izdajstva, obenem pa sporo\xc4\x8da, da bi ljudje lahko imeli raj na tej zemlji, \xc4\x8de bi znali \xc5\xbeiveti v slogi in ljubezni. _NEWLINE_Dante lahko po bo\xc5\xbeji milosti obhodi pekel, vice in nebesa. Skozi pekel in vice ga spremlja rimski pesnik Vergil, po nebesih pa \xc5\xbeenska-angel Beatrice, ki ji je Dante posvetil \xc5\xbee svoje mladostno delo.\n_START_SECTION_\nVsebina\n_START_PARAGRAPH_\nDante zaide v temnem gozdu. Tam ga sre\xc4\x8da Vergil in mu ponudi svoje spremstvo po devetih krogih pekla.'